༄༅། །རྒྱལ་བའི་ལོ་དཔལ་ས་སྐྱའི་ལྷ་ཁང་ཆེན་མོའི་ཁྱམས་སྟོད་གསེར་ཁྲིར་ཞལ་དྲོའི་སྐབས་ཀྱི་ཤིས་བརྗོད་དང་དགེ་འདུན་ལ་སྙན་སྒྲོན་ཡི་གེ་ངོ་མཚར་སྣང་གསལ་ཞུགས་སོ།། ཨོཾ་ན་མོ་བྷྲཱུཾ་ཨཱ་ཡུརྫྙ་ན་ཧྲཱིཿ ཨཱ་རོ་ལིཀ་ཧཱུྃ་ཧྲཱིཿ ཆུ་སྦྲུལ་སྨིན་ཟླའི་ཚེས་བདུན་པ་ནང་ཕྲོད་ཉིན་ལྷ་ཁང་ཆེན་མོའི་ཁྱམས་སྟོད་གསེར་ཁྲིར་མངའ་གསོལ་ཤིས་བརྗོད། ཁྲི་གདན་བཅུ་པ་ལྟ་བ་དང་སྦྲགས། འཇམ་མགོན་ཨ་མེས་ཞབས་ཀྱི་རྣམ་ཐར་བལྟས་པས་ས་སྐྱ་བཀའ་འབུམ་སོགས་ཟབ་ཆོས་མང་པོ་གསན་སྐབས་དང་། དེ་དུས་ངེད་རང་ལ་མཚོ་སྔོན་ནོར་བུ་སྐྱབས་སོགས་ཀྱི་སྐྱེས་བསྐུར་བའི་ལན་འདེབས་གྲས་འཇམ་དབྱངས་རིལ་བུ་སྟེར་པ་སོགས་ལ་ཉེ་བཟང་པོ་བྱུང་ཞིང་། ཤིས་བརྗོད་དངོས་ནི་འདི་ལྟར་ཏེ། འཆི་མེད་གྲུབ་གཉིས་ཆར་འབེབས་ཚེ་དཔག་མེད། །རྣམ་པར་རྒྱལ་མ་ཡིད་བཞིན་འཁོར་ལོ་དང་། །གཞན་ཡང་སྣོད་བཅུད་འཆི་མེད་དངོས་གྲུབ་ཀྱིས། །མཁས་བཙུན་བཟང་བརྒྱུད་འབྱོར་ཁྲིར་ཤིས་པས་སྐྱོངས། །འཇམ་དབྱངས་རིགས་ཐིག་འཁོན་སྟོན་ས་སྐྱའི་གདུང་། །བདུད་ཀྱི་སྟོབས་འཕྲོག་རྒྱལ་བའི་ཡོན་ཏན་མཆོག །སྟོབས་བཅུའི་དཔལ་ལྡན་གཉིས་འཐུང་དབང་པོའི་ཁྲིར། །མྱུར་བྱོན་རྟག་བརྟན་སྲིད་ཞིའི་དཔལ་འབར་ཤོག །ངག་གི་དབང་ཕྱུག་འཁོན་སྟོན་ས་སྐྱ་པ། །ལྟ་ངན་རི་དྭགས་ཀུན་འཇོམ་མ་འདྲེས་ཆོས། །མི་འཇིགས་ཡོན་ཏན་བཞི་ལྡན་སེང་གེའི་ཁྲིར། །མྱུར་བྱོན་རྟག༞ །སྙན་གྲགས་ཀུན་གསལ་རྗེ་བཙུན་ས་སྐྱ་པ། །བླ་མེད་ཐར་པ་ཆེན་པོའི་གྲོང་ཁྱེར་དུ། །མྱུར་མགྱོགས་རྫུ་འཕྲུལ་རྐང་ལྡན་རྟ་མཆོག་ཁྲིར། །མྱུར་བྱོན་རྟག༞ །ཕན་བདེའི་འབྱུང་གནས་རྗེ་བཙུན་ས་སྐྱ་པ། །འཆི་མེད་ཚེ་ཡི་དཔལ་ལ་དབང་བ་པོ། །དབང་བཅུ་ཀུན་ལྡན་ཡིད་འོང་རྨ་བྱའི་ཁྲིར། །མྱུར་བྱོན་རྟག༞ །མཚུངས་བྲལ་སྔགས་འཆང་རྗེ་བཙུན་ས་སྐྱ་པ། །རབ་འབྱམས་རྒྱལ་བའི་ཞིང་ཀུན་སྐད་ཅིག་གི །བགྲོད་ལ་ཐོགས་པ་མི་མངའ་མཁའ་ལྡིང་ཁྲིར། །མྱུར་བྱོན་རྟག༞ །མཁྱེན་རབ་དབང་ཕྱུག་རྗེ་བཙུན་ས་སྐྱ་པ། །མ་ལུས་འགྲོ་བའི་རེ་འདོད་ཡིད་བཞིན་དུ། །ལེགས་སྐོང་བསམ་འཕེལ་དབང་གི་རྒྱལ་པོའི་ཁྲིར། །མྱུར་བྱོན༞ །བརྩེ་བའི་བདག་ཉིད་རྗེ་བཙུན་ས་སྐྱ་པ། །ཀུན་ཏུ་ཆགས་པའི་སྐྱོན་སྤངས་པདྨོ་ཆེ། །རབ་རྒྱས་ལྷུན་སྟུག་ཟེའུ་འབྲུ་བཞད་པའི་ཁྲིར། །མྱུར་བྱོན་རྟག༞ །མཐུ་སྟོབས་མངའ་བདག་རྗེ་བཙུན་ས་སྐྱ་པ། །མི་ཤེས་སྨག་རུམ་མཐར་བྱེད་རང་བཞིན་གྱི། །འོད་གསལ་ཉིན་བྱེད་དབང་པོ་རྒྱས་པའི་ཁྲིར། །མྱུར་བྱོན་རྟག༞ །ཡོན་ཏན་མཆོག་མངའ་རྗེ་བཙུན་ས་སྐྱ་པ། །ལེགས་བྱས་ཆ་ཤས་ཡོངས་གང་བསིལ་ཟེར་གྱིས། །སྐྱེ་དགུའི་གདུང་སེལ་རབ་དཀར་ཟླ་བའི་ཁྲིར། །མྱུར་བྱོན་རྟག༞ །འཕྲིན་ལས་མངའ་བདག་རྗེ་བཙུན་ས་སྐྱ་པ། །གྲངས་མེད་ཉེས་པའི་ཚོགས་ཀྱིས་མི་བརྫི་ཞིང་། །ཕྱོགས་ལས་རྣམ་རྒྱལ་གཞོམ་བྲལ་རྡོ་རྗེའི་ཁྲིར། །མྱུར་བྱོན་རྟག་བརྟན་སྲིད་ཞིའི་དབང་འབར་ཤོག །ཞེས་འཇམ་མགོན་ཨ་མེས་ཞབས་ལ་ཞབས་བརྟན་གསོལ་འདེབས་ཐུབ་བསྟན་ལྷ་ཁང་ཆེན་མོའི་མཁན་རབ་བཅུ་གཅིག་པ་བྱམས་པ་བསམ་གཏན་རྒྱ་མཚོའི་མཛད་པར་ཚིག་ཟུར་ཅུང་ཟད་བཅོས་ཤིང་སྔོན་དུ་ཤླཽ་ཀ་གཅིག་སྤར་ཏེ་སྤྲུལ་བའི་གཙུག་ལག་ཁང་འདིའི་དགེ་འདུན་ཚོགས་དབུར་དཔལ་ས་སྐྱའི་གདུང་བརྒྱུད་མཁས་གྲུབ་དུ་མ་སྲིད་མཐའི་བར་དུ་བྱོན་ནས་སྲིད་ཞིའི་དགེ་ལེགས་སྩོལ་བའི་རྟེན་འབྲེལ་དུ་གསེར་ཁྲི་གསར་བཞེངས་ཞལ་དྲོར་ས་སྐྱ་པ་ངག་དབང་ཀུན་དགའ་བློ་གྲོས་རང་གི་རིགས་ཀྱི་ཟུང་དང་བཅས་འདུག་ནས་ཨ་ལི་ཆོས་རྗེའི་ལུང་པར་མདོ་སྔགས་བསྟན་པ་རང་ལུགས་ལྟར་སྤེལ་བའི་བླ་མ་སངས་རྒྱས་དབང་ཕྱུག་དང་། བྱམས་པ་ཕུན་ཚོགས་སོགས་ཀྱི་འབུལ་ཆེན་བླང་ཞིང་བླ་མ་སངས་རྒྱས་བྱང་སེམས་ཀྱི་བསྟོད་ཚོགས་གཟུངས་བྱིན་ཆེན་རྒྱལ་བའི་སྲས་ཀྱི་སྨོན་ལམ་དང་བཅས་བཏོན་དུས་ཤིས་བརྗོད་འདི་ཡང་ས་སྐྱ་པ་ཀུན་བློས་སྦྱར་བའི་དགེ་བས་རེ་སྨོན་ཇི་བཞིན་འགྲུབ་པའི་རྒྱུར་གྱུར་ཅིག། ༄༅། །ཨོཾ་པ་ར་མ་སདྷི་ཀུ་རུ། འཆི་མེད་དཔལ་འབྱོར་སྤྲུལ་པའི་ཁང་བཟང་དུ། །འཆི་མེད་དཔལ་འབྱོར་རིན་ཆེན་ཆོས་ཁྲི་འདིར། །འཆི་མེད་དཔལ་འབྱོར་འཇམ་མགོན་གདུང་བྱོན་ནས། །འཆི་མེད་དཔལ་འབྱོར་བསྟན་འགྲོར་རྟག་བརྟན་ཤོག །ཅེས་དགེ་ལེགས་ཀྱི་ཚིག་གིས་མདུན་དྲངས་ཏེ། དེ་ལ་འདིར། རྩོད་དུས་གདུལ་བྱའི་དཔལ་མགོན་དུ་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོས་འཛམ་བུའི་སྒྲ་ལྡན་གྱི་གླིང་འདིར་སངས་རྒྱས་པའི་ཚུལ་བསྟན་ནས་རྒྱུ་དང་འབྲས་བུའི་བསྟན་པ་རིན་པོ་ཆེ་དར་ཞིང་རྒྱས་པར་མཛད་དེ་དམུ་རྒོད་གདུལ་བྱ་ཕལ་ཆེར་ཉེ་ལམ་གྱི་རྗེས་སུ་བཟུང་བ་སོགས་བཀའ་དྲིན་རྒྱལ་བ་ཀུན་ལས་ལྷག་པའི་རྒྱུན་དེ་ཉིད་གངས་རིའི་ཁྲོད་འདིར་སངས་རྒྱས་བྱང་སེམས་ཀྱི་རྣམ་སྤྲུལ་རྒྱལ་བློན་མཁས་གྲུབ་རིམ་བྱོན་རྣམས་ཀྱིས་བསྟན་པ་རིན་པོ་ཆེ་དབུ་བརྙེས་སྲོལ་གཏོད། སྔ་དར་ཕྱི་དར་གྱི་ཚུལ་དུ་སྤེལ་བར་མཛད་པ་རྣམས་ཀྱི་ནང་ནས། མཆོག་ཏུ་གྱུར་པ་ཡོངས་རྫོགས་བསྟན་པའི་མངའ་བདག་རྗེ་བཙུན་ས་སྐྱ་པ་ཞེས་ཀུན་གྱིས་བསྟོད་བཀུར་བསྔགས་པ་དེ་ཉིད་དུས་ཕྱིས་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོས། དཀར་པོ་རྣམ་གསུམ། ཆོས་རྗེ་ཁུ་དབོན་རྗེས་འབྲངས་དང་བཅས་པའི་ལུང་རྟོགས་བསྟན་པ་རིན་པོ་ཆེ་སྲིད་མཐའི་བར་དུ་སྤེལ་བའི་ཐུགས་བསྐྱེད་རྨད་བྱུང་བཙན་པོས་ཆོས་སྲིད་དཀའ་བ་དུ་མར་བཟོད་པ་ཆེན་པོའི་རྣམ་ཐར་རྒྱལ་སྲས་ཀུན་གྱི་འགྲན་ཟླར་མཛད་དེ། བདུད་སྤྲུལ་སྡེ་དཔོན་བསྟན་འགྲོ་སྤྱི་བྱེ་བྲག་ལ་གནོད་པ་རྣམས་ལོ་ཟླ་མ་འགྱངས་པར་ཚར་བཅད་དེ། གདན་ས་ཆེན་པོའི་གཙུག་ལག་ཁང་རྟེན་དང་བརྟེན་པར་བཅས་པ་ཉམས་གསོ་གསར་བཞེངས་ལྟ་བུའི་རྒྱུན་ཇི་སྲིད་བསྐལ་པར་བརྟན་པར་བཞུགས་ཕྱིར་འཇམ་དབྱངས་སྐུ་མཆེད་གདུང་སྲས་སུ་བསྐྲུན་པར་མཛད་ཅིང་། ཆོས་གྲྭ་ཆེན་པོ་ཐུབ་བསྟན་ལྷ་ཁང་ཆེན་མོའི་གླིང་སོགས་དགེ་འདུན་གྱི་སྡེ་དུ་མར་མདོ་སྔགས་འཆད་སྤེལ་གྱི་རྒྱུན་ཞབས་ཏོག་བཟང་པོ་དང་བཅས་འཛུགས་པར་མཛད་ནས། དེ་དག་གི་ཆ་རྐྱེན་ཆོས་གཞིས། འབུལ་ཚོང་སྒར་ཁག་སོགས་དང་བཅས་པར་མཛད་པ་དེ་ཉིད་ནས་བཟུང་། བདག་གི་དྲིན་ཅན་རྩ་བའི་བླ་མ་དམ་པ་རྡོ་རྗེ་འཆང་དེ་ཉིད་ཀྱི་བར་དུ་མ་ཉམས་དབྱར་མཚོ་ལྟར་བཞུགས་པ་ལ། བདག་ཅག་སྤུན་ནས་ཀྱང་བཟང་པོའི་ཞབས་རྗེས་ཇི་བཞིན་དཀའ་རུང་། འོན་ཀྱང་བླ་མ་དམ་པ་ཡི་དམ་ཆོས་སྲུང་སོགས་ཀྱི་ཐུགས་རྗེའི་རྒྱུན་མ་ཉམས་ཙམ་ཞབས་འཐུད་ཞུ་ཐུབ་པ་འདི་བཞིན་སྲིད་པ་ཇི་སྲིད་བར་དུ་བརྟན་པའི་རྟེན་འབྲེལ་དུ་ཐོག་མར་ཞལ་དྲོ་ལྷ་ཁང་རྟེན་མཆོད་ཆ་བཅས་རྣམས་བཞེངས་ཤིང་། ལྷ་ཁང་ཆེན་མོར་ཡར་འགྲོའི་སྐས་རིང་དང་སྙན་གྲགས་རྔ་ཆེན་གསར་བཞེངས་ཀྱི་རྟེན་འབྲེལ་ཡང་དགའ་མོ་བྱུང་ཁུལ་དང་། ད་ལམ་དཔལ་ས་སྐྱའི་གདུང་བརྒྱུད་མཁས་གྲུབ་སྔོན་གྱི་རྗེ་བཙུན་གོང་མ་རྣམས་དང་དབྱེར་མེད་ཆུ་ཀླུང་ཆེན་པོའི་རྒྱུན་ལྟར་བྱོན་ནས་བསྟན་འགྲོའི་དོན་རླབས་པོ་ཆེ་མཛད་པ་ཤ་སྟག་འབྱུང་བའི་རྟེན་འབྲེལ་དུ། སྤྲུལ་པའི་གཙུག་ལག་ཁང་འདིའི་ཚོགས་དབུར་བཞུགས་ཁྲི་གསར་བཞེངས་ལ་ཁོ་བོས་གདན་ས་ཡུན་རིང་དུ་བཟུང་བ་སོགས་ཞལ་དྲོའི་ཁུལ་དང་། དེའི་རིགས་ཀྱི་མྱུ་གུ་གཉིས་གཞོན་ནུའི་དུས་ཡིན་པ་སོགས་སླད་ཀྱི་དགེ་ལེགས་ལ་ཅུང་ཟད་ཕན་ནམ་སྙམ་པ་རྣམས་ཁྲི་འདིར་ཐོག་མར་སྡོད་གོ་གང་ཅིའི་ལེགས་ཆ་སྒྲིག་དགོས་ཚང་མར་ངེད་རང་ནས་བཀོད་པས་ཁྱབ་པར་བྱས་པ་འདི་བཞིན་ལ་མ་སྒྲིག་རང་འགྲིག་ལྟ་བུར་སྔོན་ནས་མདོ་ཁམས་ཨ་ལི་ཆོས་རྗེའི་ཡུལ་དུ་རང་ལུགས་རྒྱུ་འབྲས་བསྟན་པ་རིན་པོ་ཆེ་སྤེལ་བར་མངགས་པའི་བླ་མ་གསུམ་ནས་བཤད་སྒྲུབ་བཙུགས་པའི་གཏམ་སྙན་སྲིད་ན་དཀོན་པ་དང་བཅས་འདི་ལོ་འབུལ་སྐྱེལ་དང་རང་ཉིད་ཀྱི་འབྱུང་ཁུངས་ལྟ་ཞིང་། ཚོགས་གསོག་སྒྲིབ་སྦྱོངས་དུ་འབྱོར་བའི་དངོས་པོ་རྣམས་སྔར་སྲོལ་བཟང་པོ་ལྟར་ཚོགས་ཆེན་དུ་འབུལ་འདུན་དང་། ངེད་རང་དོག་ཡོལ་བ་འགྲིག་པས་གཞན་གྱིའང་ཁྲི་ལ་ལེགས་སྐྱེས་སྟོབས་པ་དང་སྦྲགས་དེ་རིང་གི་གནས་སྐབས་ཞལ་དྲོ་འདི་ལྟར་ལགས་པས། སླད་ནས་ཀྱང་འདི་ལྟ་བུའི་ལེགས་ལམ་ལ་བརྟེན་ནས། རྗེ་བཙུན་གོང་མ་དབང་པོའི་གྲངས་ལྡན་གྱི་བཀའ་སྲོལ་ལ་ཟངས་ཚ་བསོད་ནམས་རྒྱལ་མཚན། བདག་ཉིད་ཆེན་པོ་བཟང་པོ་དཔལ། སྔགས་འཆང་ཆོས་ཀྱི་རྒྱལ་པོ། འཇམ་མགོན་ཨ་མེས་ཞབས། བདག་ཅག་གི་རྣམ་འདྲེན་དམ་པ་དེ་ཉིད་སོགས་ཀྱིས་ཐུགས་བསྐྱེད་སྨོན་ལམ་ཇི་ལྟར་མཛད་པ་བཞིན་མངོན་དུ་གྱུར་ཏེ་དགའ་སྟོན་རྒྱ་ཆེན་རྒྱུན་འཁྱོངས་སུ་འབྱུང་བའི་ཐུགས་འདུན་དགེ་འདུན་ཚང་མས་མཛད་པར་ཞུ།། །།ཞེས་གནས་སྐབས་ཀྱི་སྙན་སྒྲོན་དུ་གསོལ།། །།